《和石苍舒喜雨》
宋代·李复

元祐丁卯春，旱日透地赤。三农失岁事，嗷嗷嗟艰食。

宸心动恻怛，祠祷驰星驿。张图绘玄龟，探穴求苍蜴。

荒潭几挈瓶，方坛徒舞觋。神龙忽应求，飞洒自前夕。

荡涤六合清，万物湔蒸疫。阴阳有沴气，备禦须多术。

圣人不罪岁，能助天地力。风流仍叔诗，宣王中兴日。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。